<classify> WAZIRI wa Fedha na Mipango, Dk Philip Mpango ameitaka Benki ya Dunia kujikita zaidi katika kusaidia sekta ya kilimo nchini ili kuwainua kiuchumi wakulima hasa wale wa kati na wadogo.Dk Mpango aliyasema hayo wakati wa kikao cha majadiliano na timu nzima ya Benki ya Dunia ambayo inafanya kazi nchini Tanzania na wengine kutoka Makao Makuu ya benki hiyo nchini Marekani.Kwa mujibu wa taarifa ya Wizara ya Fedha na Mipango, Dk Mpango alisema katika mkutano huo walipitia kwa pamoja utekelezaji wa miradi mbalimbali inayoendelea hivi sasa inayofadhiliwa na Benki ya Dunia, lakini pia walipitia na kujadili miradi ambayo inaanza kufikiriwa kwa ajili ya utekelezaji kwa mwaka utakaofuata.Aidha, alielezea dhamira ya Tanzania kushirikiana na Benki ya Dunia ili kuanzisha programu itakayohakikisha kuwa tija inapatikana kwenye sekta nzima ya kilimo na mifugo, lakini pia kuyafikia masoko kwa mazao yanayozalishwa nchini, hasa yale yenye thamani kubwa duniani.Dk Mpango alifafanua kuwa Benki ya Dunia imeridhishwa na kasi ya mabdiliko inayofanyika katika sekta ya kilimo kwa maana ya uzalishaji kuongezeka, lakini vile vile wakulima wa kati wamezidi kuongezeka.Aidha, kuongezeka kwa maeneo ya kilimo imewafurahisha wataalamu wa benki hiyo ikiwamo kuongezeka kwa aina ya mazao yanayolimwa hasa yale yenye thamani kubwa yanayolimwa kwa kasi kubwa kuliko awali. Pia alisisitiza kuwa Benki ya Dunia imeshafanya utafiti wao wa kutosha ambao umeonesha kuna mabadiliko makubwa katika sekta ya kilimo kwa maana ya uzalishaji kuongezeka.  <topic>: KITAIFA 